Rob byt tiener op Kaapse strandFoto ter illustrasie. (Foto: Unsplash) ŉ Tiener is die afgelope naweek deur ŉ rob in Kaapstad gebyt nadat dié glo probeer het om aan die dier te vat. Die Stad Kaapstad sê ŉ groep tieners het Saterdag vanaf Strand geswem en die dier in die see genader. “Hulle het glo probeer om aan die rob te vat en gevolglik is een van hulle deur die dier gebyt.” Die tiener het ná afloop van die voorval behandeling ontvang. Die rob word nou deur die departement van bosbou, visserye en omgewingsake dopgehou, aangesien die dier al gewoond geraak het aan mense wat hom by Harbour Island en die Gordonsbaai-hawe voer. Owerhede van dié stad het lede van die publiek gemaan om nie robbe te nader of te voer nie. “Om wilde diere te voer maak hulle gewoond aan mense, wat dikwels skadelike gevolge vir lede van die publiek én die dier inhou. “Hoewel robbe oor die algemeen nie ŉ gevaar vir mense inhou nie, is dit belangrik om hulle in vrede te los sodat mens én dier die natuur kan geniet.” Owerhede raai lede van die publiek aan om stadig weg te beweeg indien ŉ rob iemand wel nader. “Die departement en die Stad Kaapstad werk saam met ander belangegroepe om ŉ werkbare oplossing vir die betrokke rob te vind sodat dié ook met rus gelaat kan word.”